LT Europos Sąjungos oficialusis leidinys L 196/3

KOMISIJOS REGLAMENTAS (EB) Nr. 1100/2006

2006 m. liepos 17 d.

nustatantis išsamias tarifinių kvotų, taikomų rafinuoti skirtam mažiausiai išsivysčiusių šalių kilmės žaliaviniam cukranendrių cukrui, nustatymo ir administravimo taisykles 2006–2007, 2007–2008 ir 2008–2009 prekybos metams bei išsamias taisykles, taikomas mažiausiai išsivysčiusių šalių kilmės produktų, klasifikuojamų 1701 pozicijoje, importui

EUROPOS BENDRIJŲ KOMISIJA,

atsižvelgdama į Europos bendrijos steigimo sutartį,

atsižvelgdama į 2005 m. birželio 27 d. Tarybos reglamentą (EB) Nr. 980/2005 dėl bendrųjų tarifų lengvatų sistemos taikymo (1), ypač į jo 12 straipsnio 6 dalį,

atsižvelgdama į 2006 m. vasario 20 d. Tarybos reglamentą (EB) Nr. 318/2006 dėl bendro cukraus sektoriaus rinkų organizavimo (2), ypač į jo 23 straipsnio 4 dalį, 40 straipsnio 1 dalį ir 40 straipsnio 2 dalies f punktą,

kadangi:

(1) Reglamento (EB) Nr. 980/2005 12 straipsnio 4 dalyje nustatyta, kad Bendrojo muitų tarifo muitai, kuriais apmokestinami 1701 pozicijoje klasifikuojami produktai, kurių kilmės šaliai pagal to reglamento I priedą taikoma mažiausiai išsivysčiusioms šalims skirta speciali priemonė, 2006 m. liepos 1 d. sumažinami 20 %, 2007 m. liepos 1 d. – 50 %, 2008 m. liepos 1 d. – 80 % ir 2009 m. liepos 1 d. – 100 %.

(2) Pagal Reglamento (EB) Nr. 318/2006 27 straipsnį ir 2006 m. birželio 30 d. Komisijos reglamento (EB) Nr. 951/2006, nustatančio išsamias Tarybos reglamento (EB) Nr. 318/2006 įgyvendinimo taisykles dėl prekybos su trečiosiomis šalimis cukraus sektoriuje (3), 36 straipsnį importui gali būti įvesti papildomi muitai, įvykdžius tam tikras sąlygas. Atsižvelgiant į cukraus sektoriaus bendrosios rinkos reformą, buvo analizuojami cukraus kiekiai, kurie greičiausiai bus importuojami iš mažiausiai išsivysčiusių šalių pagal Reglamento (EB) Nr. 980/2005 12 straipsnio 4 dalį. Atsižvelgiant į kiekybinius apribojimus, šis importas neturėtų sutrikdyti Bendrijos rinkos. Taigi visiškas papildomų muitų taikymas tokiam importui būtų neproporcingas ir bet kokių papildomų muitų, kuriais apmokestinamas šis importas, sumažinimas turėtų būti proporcingas tame pačiame straipsnyje numatytų Bendrojo muitų tarifo muitų sumažinimui, ypač atsižvelgiant į tai, kad tokiam importui nereikia taikyti muitų ir kvotų pagal Reglamentą (EB) Nr. 980/2005. Pagal Reglamento (EB) Nr. 980/2005 12 straipsnio 5 dalį importui netaikomi papildomi muitai.

(3) Reglamento (EB) Nr. 980/2005 12 straipsnio 5 dalyje nustatyta, kad kol Bendrojo muitų tarifo muitų taikymas nėra visiškai sustabdytas, kiekvienais prekybos metais rafinuoti skirtam mažiausiai išsivysčiusių šalių kilmės, 1701 11 10 KN kodu klasifikuojamam žaliaviniam cukranendrių cukrui nustatoma bendroji tarifinė kvota, taikant nulinę muito normą. Ši tarifinė kvota buvo suteikta 2002 m. liepos 29 d. Komisijos reglamentu (EB) Nr. 1381/2002, nustatančiu išsamias tarifinių kvotų, taikomų rafinuoti skirtam mažiausiai išsivysčiusių šalių kilmės žaliaviniam cukranendrių cukrui nuo 2002–2003 iki 2005–2006 prekybos metų, atidarymo ir taikymo taisykles (4), ir taikoma iki 2009 m. birželio 30 d. 2006–2007 prekybos metų tarifinė kvota produktams, kurių KN kodas yra 1701 11 10, turi būti 149 214 tonų, išreikštų baltojo cukraus ekvivalentu. Visais kitais prekybos metais kvota palyginti su ankstesnių prekybos metų kvota turi būti didinama 15 %.

(4) Tarifinių kvotų nustatymas ir administravimas turėtų būti įgyvendamas pagal Reglamentu (EB) Nr. 318/2006 nustatytą bendrąją prekybos sistemą, ypač kiek tai susiję su importo licencijų paraiškų sistema.

(5) Rafinuoti skirto cukraus kiekiai, kuriems taikomi sumažinti Bendrojo muitų tarifo muitai arba bendrosios tarifinės kvotos, turėtų būti importuojami laikantis reikalavimų, atitinkančių Reglamento (EB) Nr. 318/2006 29 straipsnyje nurodytus įprastinius valstybių narių tiekimo rafinavimui poreikius.

(6) Siekiant užtikrinti tinkamą žaliavinio cukraus, kurį į Bendriją eksportuoja mažiausiai išsivysčiusios šalys, kainą, turėtų būti nustatyta minimali kaina, kurią turėtų mokėti rafinavimo įmonės. Pirkimo kaina turėtų bent atitikti Reglamento (EB) Nr. 318/2006 30 straipsnio 1 dalyje numatytą garantuotąją kainą.

(7) Taikomos 2000 m. birželio 9 d. Komisijos reglamente (EB) Nr. 1291/2000, nustatančiame bendrąsias išsamias taisykles dėl importo ir eksporto licencijų bei išankstinio nustatymo sertifikatų sistemos taikymo žemės ūkio produktams (5), pateiktos bendrosios taisyklės dėl importo licencijų ir Reglamentu (EB) Nr. 951/2006 nustatytos specialiosios išsamios taisyklės, taikomos cukraus sektoriuje. Importo administravimui ir siekiant užtikrinti, kad būtų laikomasi metinių apribojimų, reikia išsamių importo licencijų išdavimo žaliaviniam cukrui taisyklių.

(8) Kadangi nustatant bendrąsias tarifines kvotas nenumatomos šių kvotų perviršio ribos, pagal Reglamento (EB) Nr. 980/2005 12 straipsnio 4 dalį sumažintas Bendrojo muitų tarifo muitas turėtų būti taikomas visiems kiekiams, kurie buvo importuoti viršijant importo licencijoje nurodytus kiekius. Siekiant išvengti žaliavinio cukraus importo iš mažiausiai išsivysčiusių šalių į Bendriją perviršio, reikia priimti nuostatas, užtikrinančias, kad iki prekybos metų pabaigos arba iki valstybės narės nustatytos konkrečios datos būtų faktiškai rafinuoti importuoto cukraus kiekiai.

(9) Dėl įprastinio pasiūlos poreikio, kurį nustatė kiekviena valstybė narė cukraus rafinavimo sektoriuje, ir poreikio išlaikyti griežtą importuotino cukraus kiekio pasidalijimo kontrolę, pageidautina, kad importo licencijos būtų išduodamos bei perduodamos tik nuolatinėms rafinavimo įmonėms.

(10) Kadangi 2006–2007 prekybos metai truks penkiolika mėnesių, o 2007–2008 ir 2008–2009 prekybos metai prasidės vienų metų spalio mėn. ir baigsis kitų metų rugsėjo mėn., reikėtų atitinkamai patikslinti Reglamento (EB) Nr. 980/2005 12 straipsnio 5 dalyje nustatytas metinių tarifinių kvotų apimtis.

(11) Siekdamos užtikrinti, kad Reglamente (EB) Nr. 980/2005 nustatytas metinių kvotų kiekis nebūtų viršytas, valstybės narės turėtų pranešti Komisijai apie žaliavinio cukraus, išreikšto baltojo cukraus ekvivalentu, kiekius.

(12) Siekdamos veiksmingai administruoti importą, valstybės narės turėtų registruoti atitinkamus duomenis ir pateikti juos Komisijai.

(13) Siekiant kontroliuoti, importui reikėtų taikyti 1993 m. liepos 2 d. Komisijos reglamento (EEB) Nr. 2454/93, išdėstančio Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (6), 308d straipsnyje nustatytą priežiūros sistemą.

(14) Komisijos reglamento (EEB) Nr. 2454/93 67–97 straipsniuose numatytose nuostatose dėl kilmės įrodymo pateikiama produktų kilmės sąvokos apibrėžtis, naudotina taikant bendrųjų tarifų lengvatas.

(15) Cukraus vadybos komitetas nepateikė nuomonės per pirmininko nurodytą laikotarpį.

(16) Šiame reglamente numatytos priemonės atitinka Bendrųjų lengvatų komiteto nuomonę,

PRIĖMĖ ŠĮ REGLAMENTĄ:

1 straipsnis

Šiame reglamente 2006–2007, 2007–2008 ir 2008–2009 prekybos metams išdėstomos:

— bendrųjų tarifinių kvotų, taikomų Reglamento (EB) Nr. 980/2005 12 straipsnio 5 dalyje nurodytam rafinuoti skirtam žaliaviniam cukranendrių cukrui, kurio KN kodas yra 1701 11 10, nustatymo ir administravimo taisyklės ir

— 1701 pozicijoje klasifikuojamų produktų importui pagal Reglamento (EB) Nr. 980/2005 12 straipsnio 4 ir 5 dalis taikomos taisyklės.

2 straipsnis

Šiame reglamente:

— prekybos metai – Reglamento (EB) Nr. 318/2006 1 straipsnio 2 dalyje nurodyti prekybos metai, kurie prasideda spalio 1 d. ir baigiasi kitų metų rugsėjo 30 d., išskyrus 2006–2007 prekybos metus, kurie prasideda 2006 m. liepos 1 d. ir baigiasi 2007 m. rugsėjo 30 d.;

— nuolatinė rafinavimo įmonė – gamybos vienetas: — kurio vienintelė veikla yra importuoto žaliavinio cukranendrių cukraus rafinavimas arba — kuris 2004–2005 prekybos metais rafinavo mažiausiai 15 000 tonų importuoto žaliavinio cukranendrių cukraus;

— esamas svoris – natūralaus pavidalo cukraus svoris.

3 straipsnis

1. Rafinuoti skirto žaliavinio cukranendrių cukraus, kurio KN kodas yra 1701 11 10 ir kurio kilmės šaliai pagal Reglamento (EB) Nr. 980/2005 I priedą taikoma mažiausiai išsivysčiusioms šalims skirta speciali priemonė, importui pradedamos naudoti šios nulinio muito bendrosios tarifinės kvotos, išreikštos baltojo cukraus ekvivalentu:

— 192 113 tonų prekybos metais nuo 2006 m. liepos 1 d. iki 2007 m. rugsėjo 30 d.,

— 178 030,75 tonų prekybos metais nuo 2007 m. spalio 1 d. iki 2008 m. rugsėjo 30 d.,

— 148 001,25 tonų prekybos metais nuo 2008 m. spalio 1 d. iki 2009 m. birželio 30 d.

Kvotų eilės numeriai atitinkamai yra 09.4360, 09.4361 ir 09.4362.

Kiekviena kvota pradedama naudoti pirmąją atitinkamų prekybos metų dieną ir galioja iki tų prekybos metų paskutinės dienos.

Nė vienas Bendrojo muitų tarifo muitas ir bet kokie papildomi muitai, nurodyti Reglamento (EB) Nr. 318/2006 27 straipsnyje ir kuriems taikomas Reglamento (EB) Nr. 951/2006 36 straipsnis, netaikomi importui pagal šias kvotas.

2. 1701 pozicijoje klasifikuojamų, mažiausiai išsivysčiusių šalių kilmės produktų importui, kitam nei nurodyta 1 dalyje, Bendrojo muitų tarifo (BMT) muitai ir papildomi muitai, nurodyti Reglamento (EB) Nr. 318/2006 27 straipsnyje ir kuriems taikomas Reglamento (EB) Nr. 951/2006 36 straipsnis, pagal Reglamento (EB) Nr. 980/2005 12 straipsnio 4 dalį 2006 m. liepos 1 d. sumažinami 20 %, 2007 m. liepos 1 d. – 50 % ir 2008 m. liepos 1 d. – 80 %. 2009 m. liepos 1 d. jų taikymas visiškai sustabdomas.

Pagal importo laikotarpį ir taikomą sumažinimo normą tokiam importui skiriamas nuorodos numeris.

Nuorodos numeriai, BMT normos ir taikomi papildomi muitai yra:

a) importo laikotarpiui nuo 2006 m. liepos 1 d. iki 2007 m. birželio 30 d. nuorodos numeris yra 09.4370, BMT dalis ir mokėtini papildomi muitai – 80 %;

b) importo laikotarpiui nuo 2007 m. liepos 1 d. iki 2008 m. birželio 30 d. nuorodos numeris yra 09.4371, BMT dalis ir mokėtini papildomi muitai – 50 %;

c) importo laikotarpiui nuo 2008 m. liepos 1 d. iki 2009 m. birželio 30 d. nuorodos numeris yra 09.4372, BMT dalis ir mokėtini papildomi muitai – 20 %;

d) importo laikotarpiui nuo 2009 m. liepos 1 d. iki 2009 m. rugsėjo 30 d. nuorodos numeris yra 09.4373, BMT dalis ir mokėtini papildomi muitai – 0 %;

Nuorodos numeriai taikomi neribotam kiekiui.

4 straipsnis

3 straipsnio 1 ir 2 dalyse nurodytam importui būtina pateikti importo licenciją, išduotą pagal Reglamentą (EB) Nr. 1291/2000 ir Reglamentą (EB) Nr. 951/2006 atsižvelgiant į šio reglamento nuostatas.

5 straipsnis

1. Importo licencijų paraiškos pateikiamos suinteresuotosios importuojančios valstybės narės kompetentingai įstaigai.

2. Neviršijant 6 straipsnio 2 dalyje nurodytų ribų, atitinkamais prekybos metais tik valstybių narių kompetentingoms įstaigoms importo licencijų paraiškas rafinuoti skirtam cukrui pagal įprastinius tiekimo poreikius, numatytus Reglamento (EB) Nr. 318/2006 29 straipsnio 1 ir 2 dalyse, gali pateikti:

— atitinkamos valstybės narės nuolatinės rafinavimo įmonės iki prekybos metų birželio 30 d.,

— visos Bendrijos nuolatinės rafinavimo įmonės nuo birželio 30 d. iki prekybos metų pabaigos.

3. Vykdant 3 straipsnio 1 dalyje nurodytą importą, importo licencijų paraiškas galima teikti nuo pirmosios prekybos metų dienos iki datos, nuo kurios ribojamas 6 straipsnio 2 dalyje nurodytų importo licencijų išdavimas.

Vykdant 3 straipsnio 2 dalyje nurodytą importą, importo licencijų paraiškas galima teikti nuo pirmosios importo laikotarpio, su kuriuo jos yra susijusios, dienos.

4. Importo licencijų paraiškos pateikiamos valstybės narės, kurioje paraiškos teikėjas yra įregistruotas PVM mokėtoju, kompetentingai įstaigai.

5. Kiekvienas paraiškos teikėjas per savaitę ir vienam eilės numeriui gali pateikti tik vieną importo licencijos paraišką. Jei per konkrečią savaitę paraiškos teikėjas pateikia daugiau nei vieną paraišką tam tikram eilės numeriui, visos per tą savaitę pateiktos paraiškos šiam eilės numeriui atmetamos, o pateikiant paraiškas sumokėtas užstatas atitenka atitinkamai valstybei narei.

6. Importo licencijų paraiškose nurodomi prekybos metai, su kuriais jos yra susijusios, ir ar cukrus skirtas rafinuoti ar kitiems tikslams.

7. Kartu su importo licencijų paraiškomis pateikiami:

a) įrodymas, kad paraiškos teikėjas už vieną bendro cukraus kiekio, nurodyto importo licencijos 17 langelyje, toną sumokėjo 20 EUR užstatą;

b) eksporto licencijos originalas, atitinkantis priede pateiktą pavyzdį, kurį išdavė eksportuojančios lengvatas gaunančios šalies institucijos, importo licencijos paraiškoje nurodytam tapačiam kiekiui;

c) rafinuoti skirto cukraus atveju – pagal Reglamento (EB) Nr. 318/2006 17 straipsnį patvirtintas ūkio subjekto įsipareigojimas užtikrinti, kad tas cukraus kiekis bus rafinuotas iki trijų mėnesių laikotarpio pabaigos, pasibaigus importo licencijos galiojimo laikotarpiui;

d) patvirtintas ūkio subjekto įsipareigojimas užtikrinti, kad sumokėta pardavimo kaina yra ne mažesnė nei Reglamento (EB) Nr. 318/2006 30 straipsnio 1 dalyje nurodyta garantuotoji kaina ir su sandoriu susijusio privalomo dokumento, kurį pasirašė pirkėjas ir tiekėjas, kopija.

Vietoj b punkte nurodytos eksporto licencijos galima naudoti 9 straipsnio 1 dalyje nurodyto A formos kilmės sertifikato kopiją, kurį patvirtino eksportuojančios lengvatas gaunančios šalies kompetentingos institucijos.

8. Importo licencijų paraiškose ir išduotose licencijose turi būti šie įrašai:

a) 8 langelyje: kilmės šalis arba šalys (šalis arba šalys, kurioms pagal Reglamento (EB) Nr. 980/2005 I priedo D skiltį taikoma mažiausiai išsivysčiusioms šalims skirta speciali priemonė);

b) 17 ir 18 langeliuose: cukraus kiekis, išreikštas baltojo cukraus ekvivalentu;

c) 20 langelyje: — 3 straipsnio 1 dalyje nurodyto importo atveju: „Rafinuoti skirtas žaliavinis cukranendrių cukrus, importuotas pagal Reglamento (EB) Nr. 980/2005 12 straipsnio 5 dalį. Eilės Nr. …“ (3 straipsnio 1 dalyje nurodytas eilės Nr. atitinkamiems prekybos metams) (arba bent viena iš atitinkamų formuluočių kita oficialiąja Bendrijos kalba); — 3 straipsnio 2 dalyje nurodyto importo atveju: „Pagal Reglamento (EB) Nr. 980/2005 12 straipsnio 4 dalį importuotas cukrus. Nuorodos Nr. …“ (3 straipsnio 2 dalyje nurodytas nuorodos Nr. atitinkamam importo laikotarpiui) (arba bent viena iš atitinkamų formuluočių kita oficialiąja Bendrijos kalba).

6 straipsnis

1. Valstybės narės registruoja rafinuoti skirto cukraus importo licencijų paraiškas.

2. Jei valstybėje narėje rafinuoti skirtam cukrui importo licencijų paraiškos konkretiems prekybos metams atitinka ar viršija Reglamento (EB) Nr. 318/2006 29 straipsnio 3 dalyje nurodytą ribą, valstybė narė praneša Komisijai, kad įprastinis tiekimo poreikių lygis pasiektas. Jei reikia, valstybė narė proporcingai likusiam kiekiui, kiekvienai rafinuoti skirto cukraus importo licencijos paraiškai nustato taikytiną skyrimo procentą.

3. Jei rafinuoti skirto cukraus importo licencijų paraiškos konkretiems prekybos metams atitinka Reglamento (EB) Nr. 318/2006 29 straipsnio 3 dalyje nurodytą kiekį, Komisija valstybėms narėms praneša, kad įprastinių tiekimo poreikių riba Bendrijos lygiu pasiekta.

5 straipsnio 2 dalyje numatytas apribojimas nebetaikomas nuo pirmoje pastraipoje nurodyto pranešimo datos ir iki atitinkamų prekybos metų pabaigos.

7 straipsnis

1. Ne vėliau kaip kitos savaitės pirmąją darbo dieną valstybės narės praneša Komisijai apie žaliavinio arba baltojo cukraus kiekius, jei reikia, išreikštus baltojo cukraus ekvivalentu, kuriems, pritaikius 6 straipsnio 2 dalyje numatytą skyrimo procentą, per praeitą savaitę buvo pateiktos importo licencijų paraiškos. Valstybės narės nurodo atitinkamus prekybos metus, kiekius pagal kilmės šalis ir aštuonženklius KN kodus bei nurodo, ar cukrus skirtas rafinuoti ar kitiems tikslams. Jei importo licencijų paraiškų nebuvo pateikta, apie tai valstybės narės taip pat praneša Komisijai.

2. Komisija kiekvieną savaitę registruoja kiekius, kuriems buvo pateiktos importo licencijų paraiškos.

3. 3 straipsnio 1 dalyje nurodytų bendrųjų tarifinių kvotų atveju, kai importo licencijų paraiškos viršija dabartinių prekybos metų kvotos kiekius, Komisija proporcingai likusiam kiekiui, kurį taiko valstybės narės, kiekvienai importo licencijos paraiškai nustato skyrimo procentą ir praneša valstybėms narėms, kad pasiektas maksimalus atitinkamos kvotos kiekis ir kad importo licencijų paraiškos nebepriimamos.

4. Jeigu 2 dalyje minėta savaitinė suma rodo, kad cukraus kiekių, kuriems didžiausias kiekis pasiektas anksčiau, dar esama, Komisija praneša valstybėms narėms, kad didžiausias kiekis dar nepasiektas.

8 straipsnis

1. Importo licencijos išduodamos trečią darbo dieną po 7 straipsnio 1 dalyje nurodyto pranešimo. Išduodant kiekius atsižvelgiama į apribojimą, kurį pagal 7 straipsnio 3 dalį nustatė Komisija.

2. Vykdant 3 straipsnio 1 dalyje nurodytą importą, importo licencijos galioja iki prekybos metų, kuriems jos išduotos, pabaigos.

Vykdant 3 straipsnio 2 dalyje nurodytą importą, licencijos galioja iki importo laikotarpio, kuriam jos išduotos, pabaigos.

3. Valstybės narės praneša Komisijai apie cukraus kiekius, kuriems per praeitą savaitę buvo išduotos importo licencijos, atskirai nurodydamos kilmės šalį ir ar cukrus skirtas rafinuoti ar kitiems tikslams.

4. Jei importo licencija perleidžiama pagal Reglamento (EB) Nr. 1291/2000 9 straipsnį, apie tai jos nominalus turėtojas nedelsdamas praneša originalų sertifikatą išdavusios valstybės narės kompetentingoms institucijoms.

5. Nukrypstant nuo Reglamento (EB) Nr. 1291/2000 35 straipsnio 2 dalies, jeigu rafinuoti neskirto cukraus importo licencijos grąžinamos jas išdavusiai įstaigai:

a) per pirmąsias šešiasdešimt jos galiojimo dienų, negrąžinama užstato dalis sumažinama 80 %;

b) nuo šešiasdešimt pirmosios jos galiojimo dienos iki penkioliktos dienos pasibaigus jos galiojimui pagal 2 dalį, negrąžinama užstato dalis sumažinama 50 %.

6. Valstybės narės taip pat praneša Komisijai apie kiekius, kuriems importo licencijos buvo grąžintos nuo paskutinio pranešimo apie tai dienos. Pagal šio straipsnio 5 dalį grąžintose licencijose įrašyti kiekiai gali būti paskirti iš naujo.

9 straipsnis

1. Importo kilmės statusą patvirtinantys įrodymai pagal 3 straipsnio 1 ir 2 dalis pateikiami A formos kilmės sertifikate, išduotame pagal Reglamento (EEB) Nr. 2454/93 67–97 straipsnius.

2. Importuojant, be 1 dalyje minėto kilmės įrodymo, muitinėms pateikiamas papildomas dokumentas, kuriame nurodoma:

a) 1 dalyje nurodyto A formos kilmės sertifikato serijinis numeris ir jį išdavusi lengvatas gaunanti šalis;

b) prireikus: formuluotė „Eilės Nr. … – Reglamentas (EB) Nr. 1100/2006“ (t. y. 3 straipsnio 1 dalyje nurodytas atitinkamų prekybos metų nuorodos numeris) arba formuluotė „Nuorodos Nr. … – Reglamentas (EB) Nr. 1100/2006“ (t. y. 3 straipsnio 2 dalyje nurodytas atitinkamų prekybos metų nuorodos numeris) (arba bent viena iš atitinkamų formuluočių kita oficialiąja Bendrijos kalba);

c) cukraus pakrovimo eksportuojančioje lengvatas gaunančioje šalyje data ir prekybos metai, kuriais tiekiamos prekės;

d) cukraus aštuonženklis KN kodas.

3. Siekdama kontroliuoti bent kiekius, suinteresuotoji šalis kompetentingai išleidimo į laisvą apyvartą valstybės narės institucijai pateikia 2 dalyje minėto papildomo dokumento kopiją, kurioje turi būti nurodyti su importu susiję duomenys, visų pirma nurodytas poliarizacijos laipsnis ir faktiškai importuoto kiekio esamas svoris.

4. Jeigu importo licencijos perleidžiamos pagal 8 straipsnio 4 dalį, valstybė narė renka užpildytus A formos kilmės sertifikatus ir siunčia šių sertifikatų kopiją importo licenciją išdavusiai pirmajai valstybei narei.

10 straipsnis

1. Kiekviena valstybė narė registruoja pagal 9 straipsnio 1 dalyje numatytas importo licencijas faktiškai importuoto baltojo cukraus ir žaliavinio cukraus kiekius, jei reikia, žaliavinio cukraus kiekius išreikšdama baltojo cukraus ekvivalentu, remdamasi nurodytu poliarizacijos laipsniu pagal Reglamento (EB) Nr. 318/2006 I priedo III dalyje aprašytus metodus.

2. Pagal Reglamento (EB) Nr. 1291/2000 50 straipsnio 1 dalį Bendrojo muitų tarifo muitai, sumažinti pagal Reglamento (EB) Nr. 980/2005 12 straipsnio 4 dalį ir taikytini išleidimo į laisvą apyvartą dieną, turi būti taikomi visiems baltojo cukraus pagal esamą svorį arba žaliavinio cukraus, išreikšto baltojo cukraus ekvivalentu, kiekiams, importuojamiems didesniais nei 5 straipsnyje numatytoje importo licencijoje nurodytais kiekiais.

3. Pateikusi importo licencijos dėl rafinavimo paraišką įmonė per tris mėnesius nuo 5 straipsnio 7 dalies c punkte nustatyto rafinavimo laikotarpio pabaigos, pateikia valstybei narei, išdavusiai licenciją, pastarajai priimtinus rafinavimą patvirtinančius įrodymus.

4. Jei cukrus per nustatytą laikotarpį nebuvo rafinuotas, išskyrus force majeure atvejus, pateikusi licencijos paraišką įmonė už kiekvieną atitinkamų kiekių toną sumoka 500 EUR.

11 straipsnis

Reglamento (EB) Nr. 318/2006 29 straipsnyje nurodytos valstybės narės Komisijai praneša:

a) prieš kiekvieno mėnesio pabaigą – apie cukraus kiekius, išreikštus esamu svoriu ir baltojo cukraus ekvivalentu, faktiškai importuotus per praeitą trečiąjį mėnesį;

b) iki kovo 1 d. per praeitus prekybos metus: i) faktiškai importuotą bendrą tų prekybos metų kiekį: — skirto rafinuoti cukraus pavidalu, išreikšto esamu svoriu ir baltojo cukraus ekvivalentu, — neskirto rafinuoti cukraus pavidalu, išreikšto esamu svoriu ir baltojo cukraus ekvivalentu; ii) faktiškai rafinuoto, esamu svoriu ir baltojo cukraus ekvivalentu išreikšto, cukraus kiekį.

12 straipsnis

1. 7 straipsnio 1 dalyje, 8 straipsnio 6 dalyje ir 11 straipsnyje nurodyti pranešimai perduodami elektroniniu būdu, naudojant formas, kurias Komisija pateikė valstybėms narėms.

2. Komisijos prašymu valstybės narės jai praneša apie per tam tikrus mėnesius pagal lengvatinius susitarimus į laisvą apyvartą išleisto cukraus kiekius, vadovaujantis Reglamento (EEB) Nr. 2454/93 308d straipsniu.

13 straipsnis

Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.

Jis taikomas nuo 2006 m. liepos 1 d.

Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2006 m. liepos 17 d. Komisijos vardu Peter MANDELSON Komisijos narys

(1) OL L 169, 2005 6 30, p. 1.

(2) OL L 58, 2006 2 28, p. 1.

(3) OL L 178, 2006 7 1, p. 24.

(4) OL L 200, 2002 7 30, p. 14.

(5) OL L 152, 2000 6 24, p. 1. Reglamentas su paskutiniais pakeitimais, padarytais Reglamentu (EB) Nr. 410/2006 (OL L 71, 2006 3 10, p. 7).

(6) OL L 253, 1993 10 11, p. 1. Reglamentas su paskutiniais pakeitimais, padarytais Reglamentu (EB) Nr. 402/2006 (OL L 70, 2006 3 9, p. 35).